དཀའ་ཐུབ་

དཀའ་ཐུབ་ཅེས་པ་ནི་ཆོས་སྤྱོད་ཀྱི་རིགས་ཤིག་སྟེ་ལུས་ཀྱིས་དབང་པོ་འདུལ་བ་དང་། ཁ་ཟས་ཉུང་དུ་བཟའ་བ། གོས་ཁུར་ཉུང་དུ་གསོལ་བ་སོགས་ཚད་ལས་འདས་པའི་དཀའ་བ་བསྒྲུབ་པའི་སྤྱོད་པ་ལ་ཟེར། དེ་ཡང་དཀའ་ཞེས་པ་ནི་དཀའ་བ་སྟེ་སླ་བ་མ་ཡིན་པ་ལ་གོ་ཞིང་། ཐུབ་ཅེས་པ་ནི་ཐུབ་པ་སྟེ་འདུལ་བ་ལ་གོ། དེས་ན་དཀའ་ཐུབ་ཅེས་པ་ནི་དཀའ་བ་འདུལ་བ་འམ་དཀའ་བ་ཞུགས་པ་ཞེས་པའི་དོན་ཡིན།
 མཚན་ཉིད། 
ལུས་ཀྱིས་དབང་པོ་འདུལ་བའི་སྤྱོད་པ། "དཀའ་ཐུབ་ནི་ལུས་ཀྱིས་ཏེ་དབང་པོ་འདུལ་བའི་མཚན་ཉིད་དོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར་དཀའ་ཐུབ་ནི་ལུས་ཀྱི་སྒོ་ནས་དབང་པོ་རྣམས་འདུལ་བར་བྱེད་པའི་སྤྱོད་པ་ཡིན།
 ནང་དོན། 
ཁ་ཟས་དང་གོས་གནས་སོགས་ཉུང་དུ་གསོལ་བ། "ལུས་ཀྱི་ཁ་ཟས་མེད། རྒྱབ་གོས་མེད་ལ་སོགས་པའི་དཀའ་ཐུབ་རྒྱ་ཆེན་པོ་ཀུན་ལ་ཡུན་རིང་པོའི་དུས་སུ་གོམས་ཤིང་སྤྱད་པར་བྱས་ཀྱང༌།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་གསུངས་པ་ལྟར་དཀའ་ཐུབ་ནི་ཁ་ཟས་ཉུང་དུ་བཟའ་བ་དང་། གོས་གསོལ་ཆུང་དུ་གསོལ་བ། ཡང་ན་གཅེར་བུར་གནས་པ་སོགས་ཀྱི་དཀའ་སྤྱད་ལ་གོ།

བཟླས་བརྗོད་དང་སྨྱུང་གནས་སོགས།
"གཟུངས་སྔགས་ཀྱི་བཟླས་བརྗོད་དང་ནི་སྨྱུང་གནས་ལ་སོགས་པའི་དཀའ་ཐུབ་ཀུན་ཡུན་རིང་པོའི་དུས་སུ་སྤྱད་པར་བྱས་ཀྱང་སེམས་གཞན་དུ་གཡེངས་པས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར་དཀའ་ཐུབ་ནི་གཟུངས་སྔགས་ཀྱི་བཟླས་བརྗོད་དང་སྨྱུང་གནས་སོགས་ཀྱི་ཆོས་སྤྱོད་ཀྱང་ཚུད།
 སེམས་གཡེངས་པས་དོན་མེད་དུ་འགྱུར་བ།
སེམས་མ་ཟིན་པའི་སྐྱོན། "དགེ་བ་ལ་སེམས་རྩེ་གཅིག་པ་ལ་བསམ་གཏན་དུ་གསུངས་ ཀྱི་སེམས་ཡན་པར་བཏང་བའི་ལུས་ངག་གི་སྤྱོད་པ་ནི་དོན་མེད་པ་སྟེ།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཞེས་གསུངས་པ་ལྟར་དཀའ་ཐུབ་གང་བྱས་ཀྱང་སེམས་གཞན་དུ་གཡེངས་པས་བྱས་ན་དོན་མེད་དུ་འགྱུར།

མདོ་ལས་ཐུབ་པས་གསུངས་པ། ཏིང་ངེ་འཛིན་སྡུད་པའི་མདོ་ལས། "དགེ་སློང་དག་འདོད་པ་ལ་སེམས་གཡེངས་པས་དཀའ་ཐུབ་དང་ཁ་ཏོན་ལ་སོགས་པ་ནི་འབྲས་བུ་མེད་པར་འགྱུར་རོ། །"ཞེས་གསུངས་པ་ལྟར་སངས་རྒྱས་ཀྱིས་ཀྱང་སེམས་གཡེངས་པའི་དཀའ་ཐུབ་འབྲས་བུ་མེད་པར་གསུངས།

ཡུམ་གྱི་གཞུང་ལས། "སེམས་གཡེང་བས་ནི་བདག་གི་དོན་ཡང་འགྲུབ་པར་མི་འགྱུར་ན་གཞན་གྱི་དོན་ལྟ་ཅི་སྨོས། དེའི་ཕྱིར་སེམས་གཡེང་བའི་གོ་སྐབས་ནི་འགའ་ཙམ་ཡང་དབྱེ་བར་མི་བྱའོ། །"ཞེས་གསུངས་པ་ལྟར་སེམས་གཡེངས་པས་བྱས་པའི་དཀའ་ཐུབ་རང་གཞན་གཉིས་ཀའི་དོན་འགྲུབ་པར་མི་འགྱུར།
དོན་བསྡུས།
དཀའ་ཐུབ་ནི་ལུས་ཀྱི་སྒོ་ནས་དབང་པོ་འདུལ་བ་དང་ཁ་ཟས་གོས་གནས་སོགས་ཉུང་དུ་གསོལ་བ། བཟླས་བརྗོད་སོགས་ཀྱི་ཆོས་སྤྱོད་རྒྱ་ཆེན་པོ་ཡིན་ཡང་། སེམས་ལ་དམིགས་པ་མ་བྱས་པ་དང་འདོད་པའི་ཡུལ་ལ་གཡེངས་པས་བྱས་ན་འབྲས་བུ་མེད་པར་འགྱུར་བ་ནི་མདོ་རྒྱུད་ཀྱི་གཞུང་དུ་གསལ་བར་གསུངས་སོ། །
ལུང་ཁུངས།